## Pravilnik o informatičkom sustavu i jedinstvenom programskom rješenju za obradu podataka o tehničkim pregledima i registraciji vozila u stanicama za tehnički pregled vozila

### NN 33/2009 (16.3.2009.), Pravilnik o informatičkom sustavu i jedinstvenom programskom rješenju za obradu podataka o tehničkim pregledima i registraciji vozila u stanicama za tehnički pregled vozila

CENTAR ZA VOZILA HRVATSKE I HRVATSKI AUTOKLUB

**749**

Na temelju članka 273. stavka 5. Zakona o sigurnosti prometa na cestama (»Narodne novine« broj 67/08) i rješenja Ministarstva unutarnjih poslova Republike Hrvatske broj: 511-01-72-769377-93 od 5. kolovoza 1993., Nadzorni odbor Centra za vozila Hrvatske d.d. na sjednici održanoj 12. ožujka 2009. godine i Upravni odbor Hrvatskog autokluba na sjednici održanoj 12. ožujka 2009. godine donijeli su

**PRAVILNIK**

**O INFORMATIČKOM SUSTAVU I JEDINSTVENOM PROGRAMSKOM RJEŠENJU ZA OBRADU PODATAKA O TEHNIČKIM PREGLEDIMA I REGISTRACIJI VOZILA U STANICAMA ZA TEHNIČKI PREGLED VOZILA**

Članak 1.

Ovim Pravilnikom propisuju se uvjeti informatičkog sustava i jedinstvenoga programskog rješenja za automatsku obradu podataka o tehničkim pregledima, registraciji vozila i ovjeri produljenja valjanosti prometne dozvole u stanicama za tehnički pregled vozila (u daljnjem tekstu: stanica), a u okviru funkcioniranja jedinstvenoga sustava tehničkih pregleda i registracije vozila.

Članak 2.

Centar za vozila Hrvatske kao stručna organizacija iz članka 273. Zakona o sigurnosti prometa na cestama razvija jedinstveno programsko rješenje za automatsku obradu podataka o tehničkim pregledima, registraciji vozila i ovjeri produljenja valjanosti prometne dozvole (u daljnjem tekstu: jedinstveno programsko rješenje).

Sastavni dio jedinstvenoga programskog rješenja moraju biti dodatni programi koji omogućuju obračun, evidenciju i naplatu propisanih obveza za koje je utvrđeno da se bez njihove uplate ne može obaviti registracija ili ovjeriti produljenje valjanosti prometne dozvole (naknada za ceste i posebna naknada za okoliš).

Sastavni dio jedinstvenoga programskog rješenja mogu biti i dodatni programi koji omogućuju rad, evidenciju i naplatu ostalih poslova koji se obavljaju u stanicama (homologacija vozila, ispitivanje vozila, pregled vozila za obavljanje javnoga cestovnog prijevoza i prijevoza za vlastite potrebe itd.).

Funkcionalnost jedinstvenoga programskog rješenja potvrđuje Ministarstvo unutarnjih poslova.

Članak 3.

Podaci o tehničkim pregledima, registraciji vozila i ovjeri produljenja valjanosti prometne dozvole koji su u stanicama prikupljeni primjenom jedinstvenoga programskog rješenja, dostavljaju se Ministarstvu unutarnjih poslova, Hrvatskom autoklubu, tijelima državne uprave te zainteresiranim fizičkim i pravnim osobama putem Centra za vozila Hrvatske, sukladno propisima koji uređuju pravo na pristup informacijama.

Članak 4.

Informatički sustav iz članka 1. ovoga Pravilnika treba osigurati:

1. memoriranje svih unesenih podataka i njihovo opetovano korištenje u neograničenom broju slučajeva u informatičkom sustavu stanice,

2. stalnu dostavu odgovarajućih podataka prema centralnoj bazi Centra za vozila Hrvatske, u skladu s tehničkim mogućnostima,

3. automatsku provjeru unesenih podataka o vozilu i vlasniku na centralnoj bazi Centra za vozila Hrvatske,

4. ekranski prikaz i ispisivanje svih propisanih obrazaca i drugih izvješća bitnih za poslovanje stanice,

5. funkcionalnost internog (radnih mjesta unutar stanica) i eksternog povezivanja svih korisnika, te automatsko ažuriranje podataka iz centralne baze Centra za vozila Hrvatske, odgovarajućim komunikacijskim kanalima i u zadanom formatu,

6. mogućnost proširivanja i ispravka unesenih podataka odnosno unošenja dodatnih, te mogućnost proširivanja jedinstvenoga informatičkog sustava na nove korisnike.

Članak 5.

Utvrđuju se sljedeće obveze Centra za vozila Hrvatske u smislu funkcioniranja informatičkog sustava i jedinstvenoga programskog rješenja:

1. razvijanje, implementacija i održavanje jedinstvenoga programskog rješenja,

2. koordiniranje odnosa između svih korisnika podataka dobivenih primjenom jedinstvenoga programskog rješenja,

3. davanje preporuke za nabavu opreme (hardware) i operativnog sustava (software) neophodnog za funkcioniranje informatičkog sustava i jedinstvenoga programskog rješenja,

4. definiranje frekvencije, načina i formata prijenosa podataka u centralnu bazu Centra za vozila Hrvatske, te donošenje odluke o proširivanju jedinstvenoga informatičkog sustava na nove korisnike,

5. organiziranje stalnog usavršavanja djelatnika stanica za primjenu jedinstvenoga programskog rješenja,

6. analiziranje podataka dobivenih primjenom jedinstvenoga programskog rješenja, te daljnja distribucija prikupljenih podataka prema zainteresiranim subjektima.

Članak 6.

Utvrđuju se sljedeće obveze pravnih osoba u čijem sastavu posluju stanice u smislu funkcioniranja informatičkog sustava i jedinstvenoga programskog rješenja:

1. za svoje potrebe nabavljanje neophodne opreme (hardware) s odgovarajućim operativnim sustavom (software) na kojem je moguća primjena jedinstvenoga programskog rješenja,

2. upućivanje djelatnika na dodatno usavršavanje,

3. stalno i kontinuirano unošenje podatake o poslovanju u informatički sustav, a putem jedinstvenoga programskog rješenja,

4. osiguravanje i redovno održavanje komunikacijskog kanala i komunikacijske opreme (modema, ISDN linije, ADSL-a i sl.) u svrhu neometanog funkcioniranja prijenosa podataka unutar informatičkog sustava,

5. održavanje informatičke opreme u skladu sa sigurnosnim i tehničkim zahtjevima za neometanu primjenu jedinstvenoga programskog rješenja.

Članak 7.

Detaljniju tehnologiju rada jedinstvenoga programskog rješenja, komunikacijske protokole, distribuciju podataka, te upute za rad s programom donosi Centar za vozila Hrvatske.

Članak 8.

Sredstva za razvoj, implementaciju i održavanje jedinstvenoga programskog rješenja osiguravaju se iz dijela prihoda koji sukladno općem aktu pripada Centru za vozila Hrvatske.

Iznimno od odredbe stavka 1. ovog članka, sredstva za korištenje dodatnih programa iz članka 2. stavka 2. ovoga Pravilnika osiguravaju se od zainteresiranih fizičkih i pravnih osoba, kojima se distribuiraju podaci prikupljeni primjenom tih dodatnih programa, a sukladno posebnim ugovorima i važećim propisima.

Članak 9.

Danom stupanja na snagu ovoga Pravilnika prestaje važiti Pravilnik o informatičkom sustavu i jedinstvenomu programskom rješenju za obradu podataka o tehničkim pregledima i registraciji vozila u stanicama za tehnički pregled vozila (»Narodne novine«, broj 159/04 i 31/05).

Članak 10.

Ovaj Pravilnik stupa na snagu osmog dana od dana objave u »Narodnim novinama«.

|  |  |
| --- | --- |
| I/1, broj: 605-1/2009 | Broj: 2337/10-10. 3. |
| Zagreb, 12. ožujka 2009. | Zagreb, 12. ožujka 2009. |
| CENTAR ZA VOZILA HRVATSKE | HRVATSKI AUTOKLUB |
| Predsjednica Nadzornog odbora  **Marija Tomašić, dipl. oec.**, v. r. | Predsjednik Upravnog odbora  **Ivo Bikić, dipl. iur.**, v. r. |

Pravilnik, NN 33/2009-749